Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară [cererea EGF/2013/007 BE/Hainaut steel (Duferco-NLMK) din partea Belgiei] /* COM/2014/0725 final */





EXPUNERE DE MOTIVE CONTEXTUL PROPUNERII 1. Normele aplicabile contribuțiilor financiare din Fondul european de ajustare la globalizare (FEG) pentru cererile depuse până la 31 decembrie 2013 sunt stabilite în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (denumit în continuare „Regulamentul privind FEG”)[1]. 2. La 27 septembrie 2013, Belgia a depus cererea EGF/2013/007 BE/Hainaut steel (Duferco-NLMK) pentru o contribuție financiară din partea FEG, în urma disponibilizărilor legate de închiderea Duferco Belgium SA (denumită în continuare„Duferco”) și a reducerilor de personal de la NLMK La Louvière SA (denumită în continuare „NLMK”), ambele situate în localitatea La Louvière[2]. Cererea a fost completată cu informații suplimentare până la 4 iulie 2014. 3. După analizarea acestei cereri, Comisia a concluzionat, în conformitate cu dispozițiile aplicabile din Regulamentul privind FEG, că sunt îndeplinite condițiile pentru acordarea unei contribuții financiare din FEG. REZUMATUL CERERII Cererea FEG: || EGF/2013/007 BE/Hainaut steel (Duferco-NLMK) Statul membru: || Belgia Data depunerii cererii: || 27.9.2013 Criteriu de intervenție: || Articolul 2 litera (b) din Regulamentul privind FEG Regiunea (regiunile) vizată (vizate) (nivel NUTS 2): || BE32 Prov. Hainaut Sectorul (sectoarele) de activitate economică (diviziunea NACE a doua revizuire): || Diviziunea 24 „Prelucrarea metalelor de bază” Perioada de referință: || 22.1.2013-22.10.2013 Data la care au început serviciile personalizate pentru lucrătorii vizați: || 1.6.2013 Numărul de disponibilizări în perioada de referință: || 708 Numărul de persoane care ar urma să beneficieze de măsurile în cauză: || 701 Buget pentru servicii personalizate: || 1 891 134 EUR Buget pentru implementarea FEG: || 72 778 EUR (3,7 % din bugetul total) Buget total: || 1 963 912 EUR Contribuția financiară solicitată din partea FEG: || 981 956 EUR (50 % din bugetul total) ANALIZA CERERII Legătura dintre disponibilizări și modificările structurale majore ale comerțului mondial ca urmare a globalizării 4. Întreprinderile vizate sunt Duferco și NLMK. Duferco producea produse plate (plăci) și produse lungi (țagle, sârmă). NLMK produce produse plate (produse laminate la cald și la rece, benzi). Sectoarele de activitate economică vizate sunt clasificate în cadrul NACE Rev. 2[3] diviziunea 24 („Prelucrarea metalelor de bază”). 5. Pentru a stabili legătura dintre disponibilizări și schimbările structurale majore apărute în cadrul comerțului mondial ca urmare a globalizării, autoritățile belgiene susțin că sectorul siderurgic a fost marcat de perturbări economice grave, în special de un declin rapid al cotei de piață a UE. Având în vedere diversitatea produselor fabricate de Duferco și NLMK, pentru a identifica modificările structurale majore intervenite în configurația comerțului mondial pentru aceste produse, este util să se ia în considerare piața oțelului brut în ansamblu, ca indicator indirect al modelelor comerciale pentru categoriile specifice de produse fabricate de Duferco și NLMK (produse plate, produse lungi, benzi), mai ales pentru că unele dintre acestea sunt produse intermediare care pot fi utilizate pentru fabricarea altor produse din aval (de exemplu, țagle pentru producția de sârmă, produse plate pentru producția de benzi). 6. Conform datelor menționate de autoritățile belgiene[4], în perioada 2006-2011, producția de oțel brut din UE-27 a scăzut de la 206,9 milioane de tone la 177,7 milioane de tone (-14,1 %, creștere anuală de -3,0 %[5] ), în timp ce, la nivel mondial, producția a crescut de la 1 249,0 milioane de tone la 1 518,3 milioane de tone (+ 21,6 %, creștere anuală de +4,0 %). Ca urmare, cota de piață a UE-27 în ceea ce privește producția de oțel brut a cunoscut o scădere în termeni de volum, de la 16,6 % în 2006 la 11,7 % în 2011 (-29,4 %, creștere anuală de -6,7 %). Prin comparație, în aceeași perioadă, cota de piață a Chinei a crescut de la 33,7 % la 45,0 % (+33,6 %, creștere anuală de + 6,0 %), în timp ce cotele de piață ale celorlalți cinci mari producători (care reprezintă împreună circa 25-30 % din producția mondială) fie au scăzut, deși într-o măsură mai mică decât în cazul UE-27 (Japonia, SUA, Rusia), fie au crescut moderat (Coreea de Sud, India). Aceste date indică, așadar, un declin rapid al cotei de piață a UE în sectorul producției de oțel brut la nivel mondial. Cota de piață în producția de oțel brut la nivel mondial (volum) Sursa: World Steel Association, calcule proprii. 7. Efectele acestor schimbări intervenite în structura schimburilor comerciale au fost agravate și de alți factori, precum scăderea cererii de oțel în sectorul automobilelor și în cel al construcțiilor din UE ca o consecință a crizei economice sau creșterea relativă a costurilor de producție (materii prime, energie, cerințele de mediu etc.). Acești factori au afectat competitivitatea industriei siderurgice a UE și au determinat pierderea unui număr mare de locuri de muncă în acest sector în ultimii ani, ca urmare a închiderii uzinelor și a restructurării mai multor producători de oțel din Europa[6]. De exemplu, în perioada 2008-2013, numărul de persoane angajate în industria metalurgică (NACE Rev. 2 diviziunea 24 „Prelucrarea metalelor de bază”) din UE-27 a scăzut cu aproximativ 280 000, de la 1,44 milioane la 1,16 milioane (-19,4 %)[7]. 8. De la lansarea FEG în 2007, au existat patru cereri de mobilizare a fondului în sectorul siderurgic[8]. Trei dintre aceste cereri erau legate de schimbări structurale majore în structura comerțului mondial ca urmare a globalizării[9], iar una de criza financiară și economică mondială[10]. Numărul de disponibilizări și respectarea criteriilor de la articolul 2 litera (b) 9. Cererea are la bază criteriul de intervenție de la articolul 2 litera (b) din Regulamentul privind FEG, care prevede cel puțin 500 de disponibilizări într-o perioadă de nouă luni în întreprinderi care își desfășoară activitatea în același sector economic definit la nivel de diviziune NACE Rev.2 și care sunt situate într-o regiune sau în două regiuni învecinate de nivel NUTS 2 dintr-un stat membru. 10. Cererea se referă la 708 disponibilizări efectuate în cursul unei perioade de nouă luni, de la 22 ianuarie 2013 la 22 octombrie 2013 (care include 381 de disponibilizări la Duferco și 327 de disponibilizări la NLMK). Întreprinderile Duferco și NLMK sunt situate în aceeași regiune de nivel NUTS 2 (BE32 Prov. Hainaut) și își desfășoară activitatea în același sector de activitate economică (NACE Rev. 2 diviziunea 24 „Prelucrarea metalelor de bază”). 11. În 2006, grupul Duferco a semnat un acord industrial cu grupul NLMK (Novolipetsk Steel) cu scopul de a crea o asociație în participațiune numită SIF (Steel Invest & Finance), care urma să includă diferite activități industriale din Belgia, printre care cele desfășurate de Duferco La Louvière SA, Duferco Clabecq SA și Carsid SA. În 2011, însă, acționarii au hotărât să pună capăt acestei asociații în participațiune. Ca urmare, întreprinderea Duferco La Louvière SA a fost împărțită în două: NLMK La Louvière SA pentru laminoare la cald și laminoare la rece și Duferco Belgium SA pentru producția de oțel electric și producția de sârmă laminată[11]. Așadar, atunci când au fost anunțate disponibilizările la Duferco și NLMK, între cele două societăți nu mai exista nicio legătură juridică, deși funcționau încă în cadrul aceluiași sit, La Louvière. De la separarea lor în 2011, cele două societăți au păstrat legături economice și funcționale, dar nu au mai avut în comun instalații sau personal. Prin urmare, cererea se referă la două proceduri separate de disponibilizări colective (închiderea unei societăți în cazul Duferco și o restructurare în cazul NLMK). 12. Toate disponibilizările au fost calculate de la data încetării de facto a contractului de muncă înaintea termenului de expirare, după cum se prevede la articolul 2 al doilea paragraf a doua liniuță din Regulamentul privind FEG („metoda nr. 2”). Explicația caracterului neprevăzut al disponibilizărilor în cauză 13. Autoritățile belgiene susțin că disponibilizările de la Duferco și NLMK nu puteau fi prevăzute. Între 2007 și 2012, când exista asociația în participațiune și în perioada următoare, NLMK și Duferco au investit 82 de milioane EUR, respectiv 20 de milioane EUR în unitățile lor de producție din La Louvière, fapt care demonstrează intenția celor două societăți de a-și dezvolta activitățile în zonă. Aceste eforturi au fost însă rapid compromise de incertitudinile legate de efectele crizei economice asupra structurii comerțului mondial cu produse siderurgice, de problemele de supracapacitate și de intensificarea concurenței. Ca urmare, în decembrie 2012, Duferco și-a anunțat decizia de a închide fabrica din La Louvière și de a-i disponibiliza pe toți cei 381 de angajați ai săi. Disponibilizările au fost efectuate în mai 2013. În decembrie 2012, NLMK și-a anunțat, la rândul său, intenția de a reduce personalul în fabrica sa din La Louvière și de a disponibiliza 327 de lucrători. Disponibilizările au fost efectuate în patru faze, în perioada mai - noiembrie 2013. Identificarea lucrătorilor vizați 14. Autoritățile belgiene estimează că 701 din cei 708 lucrători disponibilizați vor beneficia de măsurile cofinanțate de FEG (374 de lucrători de la Duferco și 327 de lucrători de la NLMK[12]). Defalcarea lucrătorilor vizați în funcție de societatea de la care provin este următoarea: Duferco 15. Defalcarea lucrătorilor vizați în funcție de sex, naționalitate și grupă de vârstă este următoarea: Categorie || Numărul de lucrători vizați Sexul: || Bărbați: || 362 || Femei: || 12 Naționalitate: || Resortisanți UE: || 372 || Resortisanți ai unor țări terțe: || 2 Grupa de vârstă: || 15-24 de ani: || 8 || 25-54 de ani: || 312 || 55-64 de ani: || 54 || Cu vârste de peste 65 de ani: || 0 16. Niciunul dintre lucrătorii vizați nu are probleme de sănătate de lungă durată sau handicap. 17. Defalcarea lucrătorilor vizați în funcție de categoria profesională[13] este următoarea: Grupă majoră ISCO- 08 || Numărul de lucrători vizați 1 Cadre de conducere || 32 2 Profesioniști || 2 3 Tehnicieni și profesiuni asociate || 18 4 Funcționari administrativi || 17 5 Lucrători în servicii și vânzări || 23 7 Meșteșugari și lucrători în meserii de tip artizanal || 127 8 Operatori și asamblori la mașini și instalații || 147 9 Muncitori necalificați || 8 Necunoscut / Indisponibil || 0 NLMK 18. Defalcarea lucrătorilor vizați în funcție de sex, naționalitate și grupă de vârstă este următoarea: Categorie || Numărul de lucrători vizați Sexul: || Bărbați: || 316 || Femei: || 11 Naționalitate: || Resortisanți UE: || 327 || Resortisanți ai unor țări terțe: || 0 Grupa de vârstă: || 15-24 de ani: || 6 || 25-54 de ani: || 238 || 55-64 de ani: || 83 || Cu vârste de peste 65 de ani: || 0 19. Niciunul dintre lucrătorii vizați nu are probleme de sănătate de lungă durată sau handicap. 20. Defalcarea lucrătorilor vizați în funcție de categoria profesională este următoarea: Grupă majoră ISCO- 08 || Numărul de lucrători vizați 1 Cadre de conducere || 19 2 Profesioniști || 5 3 Tehnicieni și profesiuni asociate || 31 4 Funcționari administrativi || 17 5 Lucrători în servicii și vânzări || 9 7 Meșteșugari și lucrători în meserii de tip artizanal || 85 8 Operatori și asamblori la mașini și instalații || 126 9 Muncitori necalificați || 35 Necunoscut / Indisponibil || 0 21. În conformitate cu articolul 7 din Regulamentul privind FEG, autoritățile belgiene au confirmat că principiul egalității de tratament și principiul nediscriminării vor fi respectate în procesul de accesare și punere în aplicare a măsurilor. Descrierea teritoriului vizat, a autorităților sale și a părților interesate 22. Disponibilizările de la Duferco și NLMK afectează în principal zona La Louvière din provincia Hainaut, regiunea valonă, în sud-estul Belgiei. Zona La Louvière, care constituie o parte a pieței de muncă din perimetrul central al provinciei Hainaut (celălalt oraș principal fiind Mons), este o fostă zonă siderurgică și de exploatare a cărbunelui în care ocuparea forței de muncă depinde puternic de industria grea tradițională și de sectorul public. Zona de centru a pieței de muncă din provincia Hainaut numără circa 510 000 de locuitori (14 % din totalul populației valone). În industria de prelucrare lucrează aproape 12 % din forța de muncă salariată din regiune (15 100 de locuri de muncă). Celelalte sectoare principale sunt serviciile sociale și de sănătate (18 % din forța de muncă salariată), învățământul și administrația publică (11 %), comerțul (11 %) și construcțiile (7 %). În 2012, rata de ocupare a forței de muncă în partea centrală a provinciei Hainaut (52,9 %) a fost cu mult inferioară mediei regionale și naționale (56,9 %, respectiv 61,3 %)[14]. În 2013, în această zonă au existat aproximativ 42 300 de șomeri aflați în căutarea unui loc de muncă (adică 16,7 % dintre șomerii aflați în căutarea unui loc de muncă din Valonia). Cererea în materie de locuri de muncă a urmat, în general, tendința regională, dar în partea de centru a provinciei Hainaut situațiile diferă. În perioada 2008 - 2012, în zona orașului Mons cererea de locuri de muncă a rămas, în linii mari, stabilă (-0,8 %), dar a crescut (+5,5 %) în zona La Louvière, unde sunt mai prezente sectoarele cele mai afectate de criză (industrie, construcții)[15]. În 2012, rata șomajului în zona de centru a provinciei Hainaut era de 17,7 %, comparativ cu 15,8 % în medie în regiunea valonă și cu 11,2 % la nivel național[16]. Nivelul de calificare al persoanelor aflate în căutarea unui loc de muncă este, în general, scăzut (51 % nu au absolvit învățământul secundar superior, comparativ cu 47 % în Valonia), iar șomajul de lungă durată este ridicat (38 % dintre persoanele aflate în căutarea unui loc de muncă sunt în șomaj de mai mult de doi ani, comparativ cu 36 % în Valonia). Rata șomajului în rândul persoanelor cu vârste cuprinse între 18 și 25 de ani este, de asemenea, ridicată (39 %, în comparație cu 36 % în Valonia)[17]. 23. Măsurile sunt puse în aplicare de FOREM (serviciul public de ocupare a forței de muncă și de formare profesională din regiunea valonă), prin intermediul a două unități de reconversie profesională (cellules de reconversion) special înființate în vederea îndeplinirii obligațiilor legale aferente celor două proceduri de disponibilizări colective pentru fiecare societate în parte[18]. Unitățile de reconversie profesională pentru Duferco și NLMK sunt gestionate de un comitet care reunește reprezentanți ai serviciilor publice valone responsabile de ocuparea forței de muncă, formare profesională și afaceri economice, reprezentanți ai FOREM, ai sindicatelor și ai organizațiilor sectoriale de formare profesională. 24. Așadar, pe lângă FOREM, printre celelalte organizații implicate în coordonarea generală și punerea în aplicare a măsurilor se numără: – Guvernul valon (ministrul-președinte al regiunii Valonia responsabil cu coordonarea fondurilor structurale, ministrul ocupării forței de muncă și formării profesionale, ministrul economiei); – sindicatele (FGTB, CSC); – centrele sectoriale de formare profesională și tehnologică care își desfășoară activitatea în regiunea valonă (centres de compétences)[19]; – Agenția Fondului social european (FSE) din Belgia francofonă. Impactul preconizat al disponibilizărilor asupra ocupării forței de muncă la nivel local, regional sau național 25. Se așteaptă ca disponibilizările de la Duferco și NLMK să înrăutățească semnificativ situația șomajului din zona La Louvière. După cum s-a arătat mai sus, zona La Louvière (centrul provinciei Hainaut) se caracterizează printr-un nivel relativ ridicat al șomajului, cu un procent ridicat al șomajului pe termen lung și cu niveluri scăzute ale calificărilor și competențelor. Disponibilizările de la Duferco și NLMK se desfășoară, prin urmare, într-un context socioeconomic local dificil. Industria metalurgică (situată în principal în La Louvière) și sectorul fabricației de produse minerale nemetalice (în Mons, Saint-Ghislain și Soignies), care reprezintă circa 3 600 de locuri de muncă (adică 24 % din locurile de muncă din industrie în zona centrală a regiunii Hainaut), au înregistrat o scădere puternică a numărului de locuri de muncă, și anume -18,3 % în sectorul metalurgiei și -27,6 % în sectorul fabricației de produse minerale nemetalice. Piața muncii din zona centrală a regiunii Hainaut se caracterizează printr-o puternică prezență industrială. Cu toate acestea, dat fiind faptul că sectorul industrial este foarte dependent de economia mondială, numărul de locuri de muncă din industria prelucrătoare a scăzut de la peste 18 000 în 2000 la aproximativ 15 000 în 2012 (-20 %). Ca și în restul Valoniei, majoritatea întreprinderilor sunt IMM-uri (aproximativ 80 % din cele 9 400 de unități din zona centrală a provinciei Hainaut au mai puțin de 10 lucrători). Cu toate acestea, întreprinderile mijlocii și mari oferă cele mai multe locuri de muncă. Unitățile cu un personal de 20 până la 99 de lucrători (10,5 % dintre unitățile din regiune) reprezintă aproximativ 32 % din locurile de muncă din zonă, cele cu 100-499 de lucrători (2,3 % dintre unități) reprezintă 32,5 % din locurile de muncă, iar cele cu cel puțin 500 de lucrători (2,5 % dintre unități) reprezintă 10,5 % din locurile de muncă. În ultimii ani, numărul lucrătorilor care locuiesc în zona de centru a provinciei Hainaut a scăzut puternic, în special în La Louvière și în sectorul industriei prelucrătoare (-914 lucrători, -5,2 %), al construcțiilor (-437 de lucrători, -4 %) și al comerțului (-326 de lucrători, -1,8 %). Zona de lângă Charleroi (sudul provinciei Hainaut) se confruntă, de asemenea, cu o situație similară caracterizată de un nivel ridicat al șomajului și de o cerere mare de locuri de muncă, precum și de disponibilizări masive, cu 960 de disponibilizări la Carsid (siderurgie) în 2012-2013 și aproximativ 1 400 de disponibilizări la Caterpillar (echipamente pentru construcții) în 2014. În acest context, pentru a găsi un nou loc de muncă în zonă, lucrătorii de la Duferco și NLMK vor fi nevoiți să se reprofileze și să își găsească de lucru în alte ocupații și în alte sectoare. Servicii personalizate care vor fi finanțate și defalcarea costurilor estimate 26. Numai unele dintre măsurile care fac parte din acțiunile puse în aplicare de autoritățile belgiene în sprijinul lucrătorilor disponibilizați de Duferco și NMLK vor fi cofinanțate de FEG. Măsurile obligatorii conform procedurilor de disponibilizare colectivă din Belgia care se desfășoară în contextul activităților standard din cadrul unităților de reconversie (de exemplu, asistență pentru plasarea personalului disponibilizat, formare profesională, sprijin pentru căutarea unui loc de muncă, orientare profesională etc.)[20] nu sunt, prin urmare, incluse în prezenta cerere FEG. Setul global de măsuri (măsuri obligatorii și măsuri FEG) este gestionat de FOREM. 27. Serviciile personalizate oferite lucrătorilor disponibilizați ca parte a acțiunilor care urmează a fi cofinanțate de FEG constau în următoarele măsuri (grupate în funcție de categorie)[21]: (1) Asistență individuală pentru căutarea unui loc de muncă, servicii de gestionare a dosarelor și servicii generale de informare: – Reconversie (sprijin / orientare / integrare): Acest set de servicii se bazează pe activitățile standard desfășurate de unitățile de reconversie. Serviciile vor fi furnizate de o echipă formată din personal FOREM (manager de proiect, consilieri specializați) în parteneriat cu foști reprezentanți ai salariaților în calitate de „accompagnateurs sociaux” (asistenți sociali), care îi vor încuraja pe lucrători să se înregistreze pentru a beneficia de măsuri și îi vor ajuta să parcurgă procedurile administrative. Pentru a facilita contactele între lucrători, serviciile sunt oferite în comun tuturor persoanelor disponibilizate, în locuri special prevăzute. Serviciile includ trei tipuri de activități: (i) informare colectivă cu privire la tehnicile de căutare a unui loc de muncă (redactarea CV-ului și a scrisorii de intenție, utilizarea resurselor disponibile pe internet etc.), explicații legate de reglementările de pe piața muncii (plasarea personalului disponibilizat, șomaj, contracte de muncă, pensii), informare cu privire la discriminare, prezentarea diferitelor ocupații și sectoare cu potențial etc.; (ii) interviuri individuale cu un consultant FOREM (evaluarea competențelor, planuri de carieră, orientare în materie de formare profesională etc.); (iii) acces deschis și gratuit la instrumente de căutare a unui loc de muncă (echipamente IT cu conexiune internet, telefon, documentație de specialitate etc.). De această măsură vor beneficia toți cei 701 lucrători vizați, pe o durată maximă de 24 de luni. – Stimularea eforturilor de căutare a unui loc de muncă: FOREM va organiza activități specifice pentru a sprijini persoanele aflate în căutarea unui loc de muncă și pentru a le ajuta să depășească dificultățile care apar în cursul procesului de reconversie. Printre aceste acțiuni se numără reuniuni cu participarea lucrătorilor disponibilizați și a potențialilor angajatori (corelarea dintre cerere și ofertă), vizite la întreprinderi, întâlniri cu persoanele care se ocupă de recrutări în vederea pregătirii pentru interviurile de angajare și schimburi de experiență cu alți lucrători care s-au recalificat sau și-au găsit un nou loc de muncă după o disponibilizare colectivă. Această măsură ar putea fi oferită tuturor celor 701 lucrători vizați (pe bază de voluntariat, în funcție de nevoile individuale); se preconizează că 450 de persoane vor dori să participe. (2) Formare și reconversie profesională: – Formare integrată: Diferite tipuri de cursuri de formare profesională ar putea fi puse la dispoziția tuturor celor 701 lucrători vizați (în funcție de tipul de curs) fie de către FOREM, fie de către centres de competences sau IFAPME[22]. Se preconizează că vor dori să participe 350 de persoane. Ca un prim pas, personalul FOREM îi va ajuta pe participanți să își stabilească obiectivele profesionale și îi va ghida spre unul dintre cele trei tipuri de module de formare profesională. Lucrătorii care ar dori să se recalifice pentru o profesie similară cu cea pe care o aveau la Duferco sau NLMK ar putea să urmeze un modul specific sau de specializare (40 de ore), pentru a-și adapta competențele și a le aduce la zi (de exemplu, operator motostivuitor, tehnici de sudare, competențe IT), sau ar putea să participe la un curs suplimentar pentru obținerea de noi calificări (320 de ore), care le-ar permite să își caute locuri de muncă în cadrul altor profesii din sectorul industrial. Pentru recalificare într-un sector de activitate complet diferit, lucrătorii ar putea să urmeze un curs de formare profesională (în medie 960 de ore) pentru a dobândi competențele necesare pentru profesia respectivă. La sfârșitul fiecărui modul de formare profesională, noile competențe pot fi evaluate și documentate. În funcție de tipul de program și de domeniul de competență, participanții vor primi un certificat de competențe oficial, un certificat de prezență (în cazul competențelor sau ocupațiilor pentru care nu există certificare oficială) sau o validare a competențelor (pentru aptitudinile și competențele dobândite în afara sistemului oficial de cursuri de formare). Procedura oficială de certificare a competențelor constă în teste de evaluare care conduc la acordarea unui „certificat de competențe dobândite prin formare profesională” (Certificat des Compétences Acquises en Formation – CECAF). Validarea competențelor se realizează prin teste de evaluare care conduc la acordarea așa-numitelor titres de compétences. – Transfer de experiență: Lucrătorii cu experiență își pot dezvolta competențele și cunoștințele devenind profesori sau formatori în cadrul învățământului tehnic. FOREM și federațiile din diferitele ramuri de învățământ tehnic vor pregăti un modul specific de informare și inițiere pentru a-i încuraja pe anumiți lucrători să urmeze cursuri de formare care să-i califice ca formatori profesionali. Modulul va include furnizarea de informații specifice și asistență tehnică, reuniuni cu profesioniști din domeniu și vizite la fața locului. Modulul va dura opt săptămâni și va viza aproximativ 10 lucrători. (3) Promovarea spiritului antreprenorial: – Sprijin pentru înființarea de întreprinderi: Lucrătorii care au în vedere înființarea propriei lor întreprinderi vor primi îndrumări și sprijin din partea unui consilier specializat din cadrul FOREM. Sprijinul include două activități principale: (i) sesiuni de informare colectivă în scopul sensibilizării cu privire la posibilitățile de înființare a unei întreprinderi, furnizare de informații referitoare la aspectele juridice și la măsurile de susținere a inițiativelor de înființare a întreprinderilor; (ii) interviuri individuale cu lucrătorii interesați în scopul evaluării proiectelor acestora și pentru a-i pune în contact cu organizații care susțin întreprinderile și cu furnizori de servicii. Consilierul va colabora îndeaproape cu unitățile de reconversie pentru a-i ajuta pe lucrători în dezvoltarea proiectelor lor de afaceri. Se așteaptă ca aproximativ 50 de persoane să participe la sesiunile de informare și aproximativ 10 la interviuri și la activitățile ulterioare (de follow-up). – Sprijin pentru proiecte colective: Lucrătorii care ar putea avea în vedere înființarea unei „întreprinderi sociale” împreună, ca grup, vor beneficia de orientare și asistență din partea unor consultanți specializați (selecționați în urma unei cereri de propuneri) și din partea unităților de reconversie. Acest sprijin include sesiuni de informare și de sensibilizare cu privire la crearea unei întreprinderi și la dezvoltarea unor competențe de bază în domeniul managementului, precum și consiliere privind diferite aspecte legate de înființarea societății (de exemplu, întocmirea unui plan de afaceri, elaborarea statutului juridic, marketing etc.). Se pot acorda granturi în vederea finanțării costurilor aferente demarării unor astfel de proiecte de afaceri. Lucrătorii trebuie să depună o cerere în care să descrie proiectul (de exemplu, competențele și experiența lucrătorilor, studiu de fezabilitate, analiză financiară, potențial de piață, perspective de creștere economică, beneficii socioeconomice etc.). Comitetele de sprijin ale unităților de reconversie, care reunesc reprezentanți ai angajatorilor, ai sindicatelor și ai FOREM, evaluează cererile și decid să atribuie sau nu finanțarea. Fiecare lucrător care participă la proiect poate primi un grant în valoare de 5 000 EUR (fondurile fiind reunite pentru toți lucrătorii care participă). Granturile pot fi utilizate pentru achiziționarea de echipamente sau mărfuri, pentru publicitate, servicii de consultanță, activități de formare etc. Consultanții vor administra granturile și vor transmite către FOREM rapoarte privind cheltuielile efectuate (facturi și documente justificative). Se estimează că de această măsură vor beneficia 25 de lucrători; beneficiarilor li se vor acorda 10 granturi. 28. Aceste măsuri constituie măsuri active pe piața forței de muncă în cadrul acțiunilor eligibile definite la articolul 3 din Regulamentul privind FEG. 29. Costurile totale ale măsurilor sunt estimate la 1 963 912 EUR, din care 1 891 134 EUR pentru servicii personalizate și 72 778 EUR pentru punerea în aplicare a FEG (3,7 % din costurile totale). Contribuția financiară totală solicitată din FEG este de 981 956 EUR (50 % din costurile totale). Măsuri || Numărul estimat de lucrători vizați || Costul estimat per lucrător vizat (EUR)* || Costuri totale (FEG și cofinanțare națională) (EUR)* Servicii personalizate: || || || (1) Asistență individuală pentru căutarea unui loc de muncă, servicii de gestionare a dosarelor și servicii generale de informare || || || – Reconversie (sprijin / orientare / integrare) || 701 || 1 963 || 1 375 800 – Stimularea eforturilor de căutare a unui loc de muncă || 450 || 100 || 45 000 (2) Formare și reconversie profesională || || || – Formare integrată || 350 || 1 100 || 384 834 – Transfer de experiență || 10 || 300 || 3 000 (3) Promovarea spiritului antreprenorial: || || || – Sprijin pentru înființarea de întreprinderi || 50 || 450 || 22 500 – Sprijin pentru proiecte colective || 25 || 2 400 || 60 000 Subtotal: || – || – || 1 891 134 Cheltuieli pentru punerea în aplicare a FEG: || || || 1. Activități de pregătire || – || – || 0 2. Gestionare || – || – || 28 978 3. Informare și publicitate || – || – || 43 800 4. Activități de control || – || – || 0 Subtotal: || – || – || 72 778 Costuri totale: || – || – || 1 963 912 Contribuție din FEG (50 % din costurile totale) || – || – || 981 956 * Cifre rotunjite. 30. Autoritățile belgiene au confirmat faptul că măsurile sunt complementare cu acțiunile finanțate de fondurile structurale și că sunt instituite mecanisme adecvate pentru evitarea dublei finanțări. Data la care serviciile personalizate pentru lucrătorii vizați au început sau sunt prevăzute să înceapă 31. Autoritățile belgiene au început furnizarea serviciilor personalizate către lucrătorii vizați la 1 iunie 2013. Cheltuielile pentru aceste măsuri sunt, prin urmare, eligibile pentru o contribuție financiară din partea FEG de la data respectivă. Procedurile de consultare a partenerilor sociali 32. Măsurile sunt rezultatul a numeroase discuții și reuniuni pregătitoare desfășurate între aprilie 2012 și iulie 2013 cu participarea diferiților parteneri sociali implicați. După cum s-a menționat mai sus, sindicatele sunt direct implicate în gestionarea unităților de reconversie și în punerea în aplicare a anumitor măsuri. 33. Autoritățile belgiene au confirmat că cerințele înscrise în legislația națională și în legislația UE privind disponibilizările colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 34. În temeiul legislației federale belgiene[23], societățile care efectuează disponibilizări colective trebuie să furnizeze servicii de plasare a personalului disponibilizat în beneficiul lucrătorilor afectați. Durata serviciilor de plasare a personalului disponibilizat trebuie să fie de cel puțin 30 de ore pe parcursul a trei luni pentru lucrătorii cu vârsta sub 45 de ani și de cel puțin 60 de ore pe o perioadă de șase luni pentru lucrătorii în vârstă de cel puțin 45 ani de ani. Toți lucrătorii care nu au fost angajați pe baza unui contract temporar trebuie să beneficieze de astfel de servicii de plasare a personalului disponibilizat, cu excepția unor derogări specifice. Conform legislației valone[24], organizațiile care îi reprezintă pe salariați pot solicita FOREM să înființeze o unitate de reconversie care să ofere sprijin lucrătorilor disponibilizați. Decizia de a înființa o unitate de reconversie revine FOREM. Angajatorii și lucrătorii nu sunt obligați să participe la acțiunile desfășurate de o unitate de reconversie. Cu toate acestea, serviciile furnizate de unitățile de reconversie pot fi considerate ca îndeplinind obligațiile legale în ceea ce privește serviciile de plasare a personalului disponibilizat. 35. Autoritățile belgiene au confirmat că: – contribuția financiară din partea FEG nu va înlocui măsurile care sunt în responsabilitatea întreprinderilor în temeiul dreptului național sau al unor acorduri colective[25]; – măsurile oferă sprijin lucrătorilor individuali și nu sunt utilizate pentru restructurarea întreprinderilor sau a sectoarelor de activitate; – măsurile nu vor primi sprijin financiar din alte fonduri sau prin alte instrumente financiare ale Uniunii[26]. Sisteme de gestionare și control 36. Cererea conține o descriere detaliată a sistemelor de gestionare și control, care specifică responsabilitățile organismelor implicate. Un comitet director în care sunt reprezentate toate organizațiile implicate în punerea în aplicare a măsurilor finanțate de FEG asigură procesele generale de follow-up și coordonare. Contribuția financiară din partea FEG va fi gestionată și controlată de aceleași organisme ca pentru FSE. În cadrul Agenției FSE a Federației Valonia-Bruxelles (fosta Comunitate Franceză din Belgia), o entitate va acționa în calitate de autoritate de management, iar o altă entitate distinctă din cadrul Agenției FSE va acționa în calitate de autoritate de plată. Secretariatul General al Federației Valonia-Bruxelles va acționa în calitate de autoritate de certificare, iar FOREM în calitate de organism intermediar. Finanțare 37. Articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru anii 2014-2020[27] permite mobilizarea FEG în limita unui plafon anual de 150 de milioane EUR (la prețurile din 2011) peste rubricile bugetare corespunzătoare din cadrul financiar. 38. Având în vedere cuantumul maxim al unei contribuții financiare care poate fi acordată din FEG, precum și posibilitățile de realocare a creditelor, Comisia propune mobilizarea FEG pentru suma totală a contribuției solicitate (981 956 EUR), care reprezintă 50 % din costurile totale ale măsurilor propuse. 39. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[28]. 40. Comisia prezintă separat o cerere de transfer, în vederea înscrierii în bugetul pentru anul 2015 a unor credite de angajament specifice, în conformitate cu punctul 13 din Acordul interinstituțional din 2 decembrie 2013. Sursa creditelor de plată 41. Creditele alocate liniei bugetare pentru FEG în bugetul 2015 se vor utiliza pentru a acoperi suma de 981 956 EUR. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară [cererea EGF/2013/007 BE/Hainaut steel (Duferco-NLMK) din partea Belgiei] PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[29], în special articolul 12 alineatul (3), având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[30], în special punctul 13, având în vedere propunerea Comisiei Europene[31], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale generate de globalizare și pentru a le oferi asistență în reintegrarea pe piața muncii. (2) FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020[32]. (3) La 27 septembrie 2013, Belgia a depus o cerere de mobilizare a FEG care vizează disponibilizările din cadrul întreprinderilor Duferco Belgium SA și NLMK La Louvière SA și a completat cererea cu informații suplimentare până la data de 4 iulie 2014. Această cerere îndeplinește condițiile pentru stabilirea contribuțiilor financiare prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 981 956 EUR. (4) În consecință, FEG ar trebui mobilizat în vederea acordării unei contribuții financiare ca răspuns la cererea depusă de Belgia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2015, se mobilizează Fondul european de ajustare la globalizare (FEG) pentru alocarea sumei de 981 956 EUR sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 406, 30.12.2006, p. 1. [2] Duferco a fost client al Carsid, care în perioada 2006-2011 a făcut parte dintr-o asociație în participațiune între Duferco și NLMK . Această cerere este așadar legată de cererea EGF/2013/002 BE/Carsid. [3] Clasificarea statistică a activităților economice, revizia 2. [4] Sursa: World Steel Association, Steel Statistical Yearbook 2012. [5] Rata de creștere anuală compusă. [6] A se vedea Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „Plan de acțiune pentru o industrie siderurgică competitivă și durabilă în Europa” [COM(2013) 407]. [7] Sursa: Eurostat (codul datelor online: lfsa_egan22d). Nu sunt disponibile date privind ocuparea forței de muncă pe sectoare la un nivel mai detaliat decât cel propus de diviziunea NACE Rev. 2. [8] A se vedea baza de date FEG, disponibilă la adresa http://ec.europa.eu/social/main.jsp?catId=582. [9] A se vedea proiectele de propuneri ale Comisiei privind cazurile EGF/2009/022 BG/Kremikovtsi (cerere respinsă de Comisie), EGF/2012/010 RO/ Mechel [Decizia COM(2014) 255 final din 7.5.2014], EGF/2013/002 BE Carsid (cerere prezentată Comisiei la 2 aprilie 2013). [10] Cazul EGF/2010/007 AT/Steiermark / Niederösterreich. Decizia 2011/652/UE, 27 septembrie 2011 (JO L 263, 7.10.2011, p. 9). [11] Duferco Clabecq SA a rămas în proprietatea NLMK și a devenit NKMK Clabecq SA. Carsid SA a fost vândută unei societăți terțe, Steel Project Development SA. [12] Ceilalți 7 lucrători fie au refuzat să se înregistreze pentru a beneficia de măsurile de reconversie profesională, fie au decis să solicite scutiri în acest sens (având vârste de peste 58 de ani sau o vechime în muncă de peste 38 de ani). [13] Grupe majore relevante din Clasificarea internațională standard a ocupațiilor (ISCO-08). [14] Sursa: Steunpunt WSE, cifre furnizate de FOREM. [15] Sursa: ONSS / RSZ. [16] Sursa: Steunpunt WSE. [17] Sursa: FOREM. [18] Chiar dacă au fost înființate oficial două unități de reconversie profesională, în practică acestea funcționează ca o entitate unică pentru cele două proceduri de disponibilizări colective, deoarece există avantaje în combinarea măsurilor pentru lucrătorii din ambele societăți, atât din motive organizaționale (personal, sedii, echipamente etc.), cât și datorită naturii activităților desfășurate. [19] Aceste centres de compétences organizează activități de formare, studii prospective și activități de sensibilizare cu privire la diferite ocupații sau sectoare. Ele sunt înființate în colaborare cu regiunea valonă, cu FOREM, cu partenerii sociali din sectoarele respective, cu centrele de cercetare și cu universitățile. [20] A se vedea punctul 34. [21] În cererea lor din 4 iulie 2014, autoritățile belgiene au modificat semnificativ setul de măsuri astfel încât să corespundă stadiului actual de punere în aplicare a măsurilor. Mai multe măsuri care fuseseră planificate inițial nu mai sunt incluse în cerere. [22] IFAPME (Institut wallon de Formation en Alternance et des indépendants et Petites et Moyennes Entreprises) este un centru public de formare profesională care oferă stagii sub formă de ucenicie și cursuri specifice pentru managerii din IMM-uri. [23] Arrêté royal relatif à la gestion active des restructurations du 9 mars 2006 (Belgisch Staatsblad / Moniteur Belge, 31.3.2006, éd. 2, p. 18309). [24] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad / Moniteur Belge, 10.3.2004, p. 13547). [25] Contribuția financiară din partea FEG va permite autorităților belgiene să extindă furnizarea serviciilor de plasare a personalului disponibilizat dincolo de perioadele obligatorii și să ia măsuri suplimentare. Pentru calcularea cheltuielilor alocate FEG, autoritățile belgiene vor lua în considerare măsurile întreprinse în cursul perioadei de valabilitate a obligației legale [este vorba numai de măsura „Reconversie (sprijin / orientare / integrare)”]. Numărul de ore dedicate serviciilor de plasare a personalului disponibilizat efectuate în timpul perioadei obligatorii va fi dedus din numărul total de ore dedicate serviciilor de plasare a personalului disponibilizat de care va fi beneficiat fiecare lucrător vizat. [26] În cadrul axei 2.2 a programului operațional de convergență pentru perioada 2008-2013, s-a acordat sprijin financiar din partea FSE pentru un proiect (EnTrain – En Transition-Reconversion-Accompagnement) care viza dezvoltarea de metode pedagogice pentru unitățile de reconversie. [27] JO L 347, 20.12.2013, p. 884. [28] JO C 373, 20.12.2013, p. 1. [29] JO L 406, 30.12.2006, p. 1. [30] JO C 373, 20.12.2013, p. 1. [31] JO C […], […], p. […]. [32] JO L 347, 20.12.2013, p. 884.